Poliačik, Martin, poslanec NR SR (2015-09-22):
Ďakujem veľmi pekne. Alojz, nie všetko musí byť obsesia, niečo môže byť úplne obyčajná láska. To tak proste zober. Niektorí chlapci, keď sa zamilujú v škole, tak ťahajú dievčatá za vrkoče. No a ty si príťažlivý mladý muž. Takže toľko k tomu. Do rozpravy som sa prihlásil kvôli tomu, že sa tu stretli v tomto návrhu dve veci, ktorým sa ja v zásade snažím venovať, a to je školstvo a ochrana osobných slobôd, lebo aj autoškola je škola. A keď niekde vidím satelitné sledovanie pohybu, tak zakaždým mi vyskočia zimomriavky a sám seba sa pýtam, že prečo je potrebné niekoho satelitom sledovať, že čo robí. A tu som sa dočítal v tomto návrhu, že kvôli zvýšeniu kvality poskytovania služieb autoškôl bude potrebné, aby každý jeden žiak autoškoly mal kartičku, ktorou sa prihlási, keď vstúpi do učebne, a ktorou sa bude odhlasovať, keď z nej vystúpi. Bude mať kartičku aj on, aj inštruktor, keď budú nasadať do vozidla na jazdy, satelitne budeme sledovať cez povinný geret, ktorý bude v tom aute, že kade tá jazda prebieha, potom sa odhlásia. A vlastne v tom systéme zväzarmovskom, ktorý tu máme zachovaný ešte stále úplne nezmyselne, kde všetci musia všetko robiť rovnako, sa budeme zameriavať na kontrolu procesu namiesto toho, aby sme sa konečne začali zameriavať na kontrolu výsledkov. Spýtajme sa, páni kolegovia, pani kolegyne, čo je vlastne dôležité pri autoškole. No dôležité pri autoškole je, aby človek, ktorý z nej vyjde, vedel šoférovať a ovládal predpisy. Nie je dôležité, koľko hodín presedel v učebni a špáral si tam v nose a vôbec nepočúval. Je úplne jedno, či tam má zapichnutú kartičku, v tej mašine, keď on vnútri sedí celý čas na Facebooku, na telefóne a vôbec nepočúva, čo mu kto rozpráva, je úplne jedno, či tam tú kartičku má zapichnutú, alebo nie. Áno, pri jazdách vieme aspoň spočítať hodiny, ktoré má najazdené, takisto na tom trenažéri, ale ešte raz, keď sa pozrieme do iných krajín, v mnohých autoškolách funguje ako do-bro-voľný. Dobrovoľný príspevok k tomu, aby človek vedel šoférovať. V Spojených štátoch prídete s vlastným autom, inštruktor vám doňho nasadne, prejdete trikrát okolo mesta, spravíte testy, máte vodičák. Do autoškoly chodíte iba kvôli tomu, ak ešte neviete šoférovať, aby ste sa to naučili. Ale keď sa to naučíte niekde okolo farmy s otcom, ktorý pri vás sedí, to nikoho nezaujíma. Samozrejme, oni majú viacej miesta a viacej ciest a viacej parkovísk, ale princíp je ten istý. Potrebné je kontrolovať výstup, nie proces. A my sme doteraz mali už ten proces zošnurovaný ešte podľa toho zväzarmackého, podľa tej zväzarmackej mustry. A nie aby sme od toho odchádzali ďalej, nie, my to ideme ešte viacej kontrolovať, ešte prísnejšie kontrolovať. Pán minister mi povedal, že rodičia teda vyžadujú, aby bola nejaká kontrola, že či tie decká majú odjazdené a odsedené. Ak tomu dobre rozumiem (rečník sa obracia na predkladateľa). Aj tak, potom nech autoškola pre rodičov ponúkne nadštandardnú službu: vaše deti, 17-ročné, ktorým nedôverujete, či si to odsedia a odšoférujú, tak dáme vám aplikáciu do telefónu, my si tu dáme Weiß, alebo nejaké čidlo, džípieskové, ktoré stojí pár korún, na každé naše autoškolácke auto, a môžete si sledovať v telefóne, kade vaše decko jazdí. Ale prečo im to dávať zo zákona? Ja tomu nerozumiem. Ak chceme mať naozaj dobrých šoférov na cestách, sprísnime skúšky. Nech nejazdia hodinu, nech jazdia pol dňa, nech nerobia jeden test, nech robia tri. Ale uvoľníme proces, ako sa k tým vedomostiam dostanú. Veď predsa nie je dôležité, či má človek odsedené 20 alebo 40 hodín v tej učebni. Aj tak tam nemusí dávať pozor. Nie je dôležité, koľko má odjazdené v tom autoškoláckom aute, samozrejme, že je to jeden z parametrov, ale ak sami dobre vieme, že sú ľudia, ktorí sú prirodzené talenty a po troch hodinách jazdy jak Fittipaldi, a sú ľudia, ktorí doteraz nevedia poriadne šoférovať, a to jazdia na aute posledných desať rokov svojho života. Takže tiež individuálna miera toho, čo človek potrebuje si odjazdiť. Sú ľudia, ktorých otcovia brávajú v podstate na kolená na parkoviskách, odkedy sa naučili chodiť, sú ľudia, ktorí prvýkrát sedia v aute v autoškole. Všetko sú individuálne prípady. A ja nehovorím, že nemáme mať nejaké základne pemzum, ktoré má mať každý absolvované, a tak ako to máme dnes nastavené, je to dostatočne prísne na to, aby to zabezpečilo, že kto ide ku skúškam, tak by mal mať tú základnú autoškolskú učebnú výbavu za sebou. Čo je ale dôležité, nepoďme to, preboha, sprísňovať, nepoďme zavádzať zbytočne drahé čidlá do každého auta, na každú učebňu, ktorý iba predraží znovu ten vodičák. To znamená, že sociálna vláda chudobným ľuďom spraví vodičáky ešte drahšie. A výsledok bude aký? Máme tu nejaké veľké množstvo ľudí, ktorí nám vychádzajú z autoškôl s nedostatočnými vedomosťami? Máme k tomu nejakú štatistiku, pán minister? Máme tu ľudí, ktorí vyjdú z autoškoly a do dvoch týždňov, do troch týždňov, do polroka majú zvýšenú nehodovosť ako ostatok populácie? Ak máte takú štatistiku, tak by som ju rád videl. Ale ak ju nemáme, tak ide o zbytočnú buzeráciu občanov, úplne zbytočnú. Alebo ide o nahrávanie zase nejakému kamarátovi, ktorý tam jednoducho tie čidlá do tých aut bude dodávať a predávať. Iné vysvetlenie nemám. Celý čl. 7 tohto zákona sa venuje zákonu o autoškolách a v ňom to máme, body 16 až 18 a 52., 59. bod, ktoré sa venujú satelitnému monitoringu. Som presvedčený o tom, že neexistuje racionálne zdôvodnenie pre tento krok. Vidím na tvárach kolegov zo SMER-u, že o tom ani nevedeli. Tak dúfam, že potom prídu za ministrom vzadu pri káve a povedia mu: prosím ťa, akože už, toto hádam nie?! A že ak v druhom čítaní podám pozmeňujúci návrh, ktorým dám vyradiť tieto body, možnože aj celý článok, tak ho kolegovia zo SMER-u podporia. Ďakujem veľmi pekne.